SKRIFTLIG FORESPØRGSEL E-2185/01

af Pere Esteve (ELDR) til Kommissionen

(23. juli 2001)

Om: EU's kampagne Blå flag

En af Den Europæiske Unions almindeligt iværksatte foranstaltninger til beskyttelse af havet er aktion Blå flag-kampagnen, der koordineres af Foundation for Environmental Education og støttes af Kommissionen. Kampagnen går ud på, at strande og havne gives Kommissionens kvalitetsstempel, hvis disse opfylder bestemte kriterier.

Kommissionen bør roses for sine initiativer til beskyttelse af miljøet og især til bevarelse af strande og havne. Desuden har kampagnen haft en positiv virkning på mange strande i form af øget sikkerhed, information, etc.

Imidlertid bør det med hensyn til Blå flag-kampagnen påpeges, at de opstillede kriterier til tider kan have den modsatte virkning end den ønskede, hvad angår beskyttelse af miljøet. Aktionen har således fremmet:

- etableringen af faciliteter på strandene, hvilket ofte i væsentlig grad skæmmer strandenes naturlige miljø,

- indførelsen af brusebade på strandene,

- bortskaffelsen af tang.

- Er Kommissionen bekendt med ovennævnte?

- Agter Kommissionen at ændre ovennævnte kriterier, som tilgodeser turismen, for i stedet at fastlægge kriterier, der i højere grad fokuserer på beskyttelse af strandene?

- Agter Kommissionen at forsøge at tilpasse kriterierne til de pågældende strandes miljø, det være sig et beskyttet naturområde, en byzone etc.?

Svar afgivet på Kommissionens vegne af Margot Wallström

(12. oktober 2001)

Blå flag-kampagne er ikke Kommissionens initiativ. Det er derimod taget af den ikke-statslige organisation (NGO) Federation for Environmental Education in Europe (FEEE) med hjemsted i København (Danmark). Tidligere har Kommissionen medvirket ved arbejdet i FEEE's jury, og indtil 1998 modtog FEEE desuden finansiel støtte fra Kommissionen.

FEEE benytter en række kriterier for tildeling af sine blå flag, heriblandt overensstemmelse med Fællesskabets badevandsdirektiv(1).

Takket være badevandsdirektivet er der opnået en meget betydelig forbedring af badevandskvaliteten i Europa. Dog stammer dette direktiv fra 1976 og bygger således på viden og erfaringer fra først i 1970'erne. Kommissionen har derfor indledt forberedelserne til en tiltrængt revision af dette direktiv. Med henblik herpå udsendte Kommissionen i december 2000 en meddelelse om en ny badevandspolitik(2). Her slås der til lyd for, at konceptet bedre strandforvaltning, som varetages af den ansvarlige myndighed, integreres i det nye direktiv. En strandprofil udarbejdet af de lokale myndigheder vil ikke blot give oplysning om forureningskilderne, men kan også benyttes til planlægning på længere sigt med henblik på bevaring og forbedring af strandene.

FEEE's navn og adresse mv.: The Blue Flag Coordination (Koordineringen af de blå flag), FEEE, c/o Friluftsrådet, Scandiagade 13, DK-2450 København SV, Danmark, tlf. +45 33 79 00 79, fax +45 33 79 01 79; e-mail: bf.int@friluftsraadet.dk; Internet: http://www.blueflag.org/.

(1) Rådets direktiv 76/160/EØF af 8. december 1975 om kvaliteten af badevand, EFT L 31 af 5.2.1976.

(2) Meddelelse fra Kommissionen til Europa-Parlamentet og Rådet med titlen Udarbejdelse af en ny badevandspolitik, KOM(2000) 860 endelig udg.